Sɛ yɛka Ɔdomankomasɛm a, ɔyɛ kodzi anaa asɛm bi a ɔda abakɔsɛm a ɔnnyɛ nokwar edzi kyerɛ. Ɔyɛ nsɛm a ɔhyɛ kyerɛw kasadwin ne fibobow no ase. Nna tserɛ, ɔyɛ nsɛm bi a obi nnyim ne farbaa, ber pɔkyee a ɔbɔbɔɔ adze na ɔkyerɛwfo pɔkyee a ɔkyerɛwee. Sɛ ibisa dɛm nsɛm yi fa Ɔdomankomasɛm ho a, obiara nnyi hɔ a obotum aka akyerɛw dɛ onyim biribi fa su ahorow a mabobɔ do yi do.
Ghanaman, nkankan Akanfo wɔ Ɔdomankomasɛm mfatoho pii. Ana ekaa Ɔdomankomasɛm a ɔkasa fa siantsir a Nyankopɔn wɔ sorsor noho no? Ekaa siantsir a ewia wɔ sorsor noho no? Inyim mbrɛ ndzɛmba ahorow binom a yɛwɔ no bɔbɔɔ adze? Megye dzi dɛ atse biribi afa Aseebu Amemfi ho pɛn? Kɔmfo Anɔkye so ɛ? Mma nnhaw woho; minyim wo nyiano dada. Ɔdomankomasɛm mfatoho a mabobɔ do no nyinara kasa fa hɛn asetsena, esunsum, nyimpa etsitsir na hɛn atsenae ho. Afei, ma memfa wo mfa Ɔdomankomasɛm a odzi akotsen wɔ Ebibirman, nkankan Ghana hɛn bɔɔlbɔ agodzi mu kakra.
Ghana bɔɔlbɔ agodzi mu Ɔdomankomasɛm a mereka ho asɛm yi nye bɔɔlbɔ akansi a Ɔdomankomasɛm kyerɛ a, Indiaman no nye Ghanaman no sii. Akansi no kɔr n’ewiei no, Ghana dzii nyim na kaw a Ghana dzee no dze, meserɛ, pɛ nsu bi nom; India 99-1 Ghana. Aso iyi ara wɔdze kɔ po nya nam ba fie? Akansi no kɔr do wɔ bea a bɛpem ndɛ obiara nnyim ho hwee. Akansi no mu no, Ɔdomankomasɛm no kyerɛ a, nna Indiafo kitsa tum a ɔyɛ nwanwa a ɔboa hɔn ma wotum si akan no yie. Dɛm ntsi sɛ wɔbɔ bɔɔl no dɛ wɔrekɛhyɛ a, na adan gyatatsir anaa daadzesɛn a ogya etwa ho ehyia.
Agodzi no mu no, nna ndzɛmba nnkɔ yie mma Ghana. Dɛm ntsi Indiafo hun Ghana mbɔbɔr na wɔhyɛɛ mbra bi dɛ sɛ Ghana tum tow atsena kortsee mpo a, wɔdze kɔɔpow no bɛma hɔn. Akansi no rokɔ do no ara na Ghana nyaa atoprɛko. Atoprɛko no mu no, binom kyerɛ a, nkan no Ghana bɔɔlbɔnyi Shamo Quaye na ɔtoow prɛko toow atsena maa Ghana. Binom so kyerɛ a, Baba Yara a. Binom dze, aberantsɛ bi a no mfonyin da Milo konko ho no na ɔtoow prɛko toow atsena maa Ghana ma Ghana dzii konyim.
Ber a bɔɔlbɔfo yinom a Ɔdomankomasɛm kyerɛ a hɔn mu kor toow prɛko maa Ghana robɔtow no, Indiafo no dze gyatatsir, mɔtɔ na ndzɛmba a ɔyɛ hu hunahunaa no naaso onyia no ammpa abaw ber mpo a bɔɔl no daan gya daadzesɛn kakraka ma no. Onyia no toow prɛko no wiei araa na owui. Mbrɛ nna akansi no tse no, Ghana bɔɔlbɔfo dodowara wuwui ma akansi no n’ewie no, Ghanafo kɛpɛɛ hɔn korabea wɔ esiei. Dɛ mbrɛ nna Indiafo hɔn ahoɔdzen tse no, na wɔhyɛɛ mbra dɛ sɛ Ghana tow atsena kortsee mpo a wobedzi konyim no, atsenatownyi no toow atsena no pɛr na agodzi no baa n’ewie ma Ghana dzii konyim. Nna aso.
Nigeriaman no so wɔ Ɔdomankomasɛm yi bi pɛpɛɛpɛr. Dɛ mbrɛ ɔyɛ Ɔdomankomasɛm no, wonntsintsimii ntsi obiara ka no mbrɛ wɔatse da. Ebia ewɔ dza ɔnye dza maka yi bɔ ebira anaa Ibotum aka bi apee do. Ibotum akyerɛw wɔ hɛn adwenkyerɛ ndakaa ahorow a ɔwɔ hɛn sohyial midia mprama ahorow no mu ma hɛn nyinara dze akaakaa hɛnho hɛnho agye hɛn enyi.
